Diari Oficial de la Generalitat Valenciana


Sumari del DOGV 6557, del 04-07-2011 (2011/7627)

DECRET 79/2011, d'1 de juliol, del Consell, pel qual se suspén la vigència de les Normes Subsidiàries i Complementàries de Planejament de Requena.
--------------------------------------------------------------------------------------------------------------------------------------------------

### Dades del document

Número de DOGV
:   6557

Data del DOGV
:   04-07-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/7627


Data del document
:   01-07-2011

Organisme emissor
:   Conselleria d'Infraestructures, Territori i Medi Ambient

Tipus de document
:   Decret

Anàlisi jurídica

 Descriptors 

:   * Requena
    * pla d'urbanisme

DECRET 79/2011, d'1 de juliol, del Consell, pel qual se suspén la vigència de les Normes Subsidiàries i Complementàries de Planejament de Requena. [2011/7627]  
El 8 de juny de 2009, per Acord del Ple de la corporació municipal, es va resoldre, per unanimitat, sotmetre a informació pública el nou Pla general de Requena, i aquest acord es va publicar en el Diari Oficial de la Comunitat Valenciana, el 29 de juny de 2009, i en el diari Levante, el 4 de juliol del mateix any.  
El Ple de l'Ajuntament de Requena, en sessió ordinària de 9 de maig de 2011, va acordar sol·licitar al Consell la suspensió de les normes subsidiàries i complementàries de planejament de Requena, excepte a determinades zones identificades, fins que s'aprovara definitivament el nou pla general del municipi, que es troba en tramitació, fixant, amb aquest fi, un règim transitori.  
El 13 de maig de 2011 va tindre entrada en la Conselleria de Medi Ambient, Aigua, Urbanisme i Habitatge, l'Acord de 9 de maig de 2011, de l'Ajuntament de Requena, instant la suspensió de les normes subsidiàries i complementàries de Requena.   
Mitjançant ofici de 23 de maig de 2011 es va requerir l'Ajuntament de Requena perquè aportara informe tècnic i jurídic i plànols.  
El 26 de maig de 2011 va tindre entrada en la Conselleria de Medi Ambient, Aigua, Urbanisme i Habitatge un escrit de l'alcalde de l'Ajuntament de Requena, on aporta informes tècnic i jurídic i plànols i on va advertir, a més, un error consistent en l'omissió, en la relació de planejament assumit no subjecte a suspensió, de l'homologació sectorial modificativa i Pla de reforma interior del sector Batanejo (Comissió Territorial d'Urbanisme de 28.10.2008), el qual és incorporat a la relació esmentada.  
La possibilitat de suspendre el planejament està arreplegada expressament en l'article 102 de la Llei 16/2005, de 30 de desembre, de la Generalitat, Urbanística Valenciana, el qual regula la possibilitat que la suspensió es mantinga fins a l'entrada en vigor del nou Pla general en elaboració i, com a màxim, pel termini de quatre anys.  
A la vista dels informes i la resta de documentació aportada en l'expedient, s'adverteix que l'Ajuntament de Requena, des que es va acordar la suspensió per a tramitar el nou Pla general, ha continuat el procediment exigit, i s'ha redactat la proposta de memòria ambiental, i està pendent la seua emissió per la Direcció General d'Avaluació Ambiental i Territorial.  
La suspensió de llicències, i ara de la vigència de planejament, té com a objecte impedir la consolidació de situacions que poden resultar contràries o incompatibles amb el nou planejament. Com consta en l'informe tècnic municipal, el planejament que substituiria el Pla general són les normes subsidiàries i complementàries de Requena, un planejament molt antiquat, i per això la revisió és profunda, que afecta la totalitat de les classes de sòl, i tant l'ordenació estructural la detallada.  
  
La introducció de zones en el sòl no urbanitzable, les noves zones de protecció, la creació de sòls urbanitzables i d'unitats d'execució en sòl urbà, la protecció del patrimoni arqueològic, etnològic i arquitectònic i, en definitiva, els canvis introduïts en les noves normes urbanístiques i ordenances d'edificació, fan necessari que s'impedisca la consolidació de situacions que poden resultar contràries o incompatibles amb el nou planejament.  
La importància qualitativa de les modificacions té el seu correlat en l'extensió d'aquestes que, de fet, afecten, com s'ha indicat, tot el terme municipal en general, excepte aquells àmbits que s'han desenvolupat mitjançant plans parcials o plans de reforma interior que són coherents amb l'ordenació prevista, i que estan descrits en l'annex.  
  
Per tant, vist l'estat de tramitació en què es troba el nou pla general, vist el contingut de l'acord municipal i els informes aportats, on es justifica la dificultat que comporta mantenir la vigència de les normes subsidiàries i complementàries de planejament per a determinades zones, és pel fet que es considera necessari suspendre la vigència de planejament en els termes de la sol·licitud, excepte en aquells àmbits descrits.  
  
L'excepcionalitat de la mesura aconsella l'estricta limitació als aspectes mereixedors de protecció, perseguint el menor perjudici possible per als interessos particulars.  
La suspensió no pot excedir el termini d'un any, el termini més que suficient per a l'aprovació definitiva del Pla general de Requena.  
  
Tot això atenent a criteris de minimització de les responsabilitats administratives que resulten exigibles per a aquesta suspensió, responsabilitat que correspon a l'Ajuntament de Requena, i l'assumeix, en tant que administració responsable de l'elaboració del Pla general de Requena esmentat.  
Per tot l'anterior, i vista la sol·licitud formulada per l'Ajuntament de Requena de suspensió de la vigència de les normes subsidiàries i complementàries de planejament del municipi de Requena, excepte en determinades àrees del sòl del municipi descrites en l'annex, complits els tràmits procedimentals, a proposta de la consellera d'Infraestructures, Territori i Medi Ambient i previa deliberació del Consell, en la reunió del dia 1 de juliol de 2011,  
  
DECRETE  
  
Article 1. Àmbit de la pròrroga de la suspensió  
Suspendre la vigència de les normes subsidiàries i complementàries de planejament de Requena, aprovades per la Comissió Provincial d'Urbanisme el 26 de juliol de 1988, excepte en les àrees territorials que s'exposen en l'annex.  
  
Article 2. Durada de la pròrroga  
La suspensió es mantindrà fins a l'entrada en vigor del Pla general, que es troba en fase d'aprovació i, com a màxim, pel termini d'un any.  
  
  
Article 3. Règim transitori  
Només es permetran les obres de tancament i les obres de consolidació, modernització i conservació de les edificacions actualment existents, d'acord amb les definicions següents:  
1. Consolidació: les que tenen com a objecte la substitució d'elements danyats, per a garantir l'estabilitat de l'edifici i el manteniment de les degudes condicions de seguretat i salubritat.  
2. Modernització: les que es destinen a aconseguir una millor adaptació de les condi-cions d'habitabilitat de l'edifici, o d'una part dels seus locals, mitjançant redistribució del seu espai interior, mantenint, en tot cas, les característiques morfològiques d'aquell.  
3. Conservació: aquelles la finalitat de les quals és, en compliment de les obligacions de la propietat, la de mantenir l'edifici en adequades condicions de seguretat, salubritat i ornament, sense afectar elements estructurals, cobertes i instal·lacions d'abastiment d'energia, aigua potable i evacuació d'aigües residuals i sense que s'alteren les característiques morfològiques i tipològiques d'aquell.  
  
Disposició final  
  
Única. Efecte  
Aquest decret produirà efecte des de l'endemà de la publicació en el Diari Oficial de la Comunitat Valenciana.  
  
Valencia, 1 de juliol de 2011  
  
El president de la Generalitat,  
FRANCISCO CAMPS ORTIZ  
  
La consellera d'Infraestructures  
Territori i Medi Ambient,  
ISABEL BONIG TRIGUEROS  
  
  
  
ANNEX  
  
Fitxes de sectors UBA (sòl urbà subjecte a actuació integrada).  
  
  
Pla parcial Casablanca (Comissió Territorial d'Urbanisme -CTU- de 03/03/1992)  
Pla parcial Balsa de Moros (CTU 05/10/1993).   
Homologació i Pla parcial ampliació del polígon el Romeral (CTU 06/10/2000).  
Homologació i Pla parcial sector Horta Honrubia (CTU 30 /04/2004).  
Pla especial de la Villa (CTU 20/12/2004).   
Pla de reforma interior dels carrers Chera i Bodeguas (CTU 02/06/2005).  
Homologació i Pla parcial sector camí de Batán (CTU 04/08/2005).  
Pla d'ordenació dels recursos naturals de les Gorges del Cabriol (Decret 24/2005, de 4 de febrer, del Consell).  
Homologació sectorial modificativa i Pla de reforma interior del sector Batanejo (CTU 28/10/2008).  
Homologació sectorial modificativa i Pla parcial del sector font Baldomero (CTU 30/01/2009).